Publication: Magyar Közlöny
Issue: MK-2010-79 (Year: 2010, Number: 79)
Era: contemporary
Section: 15/2006. (IV. 3.) OM rendelethez]
Paragraph Index: 1476

7. Az alapképzési szak képzési célja, az elsajátítandó szakmai kompetenciák: A képzés célja energetikai mérnökök képzése, akik alkalmasak a nemzetgazdaság, ezen belül a települések, az ipari és mezőgazdasági üzemek, az intézmények és a lakosság biztonságos és gazdaságos, a környezetvédelmi előírásoknak megfelelő energiaellátását tervezni, megvalósítani és üzemeltetni - a primer-energiahordozók ellátása: a szén- és szénhidrogén-technológiák, az atomenergia-hasznosítás, a megújuló energia-, a hulladékenergia-hasznosítás, a villamosenergia-ellátás és a hőellátás, az energiaátalakítás, -szállítás és - felhasználás, a vezetékes és az egyedi energiaellátás - az ipari és a mezőgazdasági energotechnológiák - épületek, létesítmények energiaellátása és felhasználása szakterületein, továbbá kellő mélységű elméleti ismeretekkel rendelkeznek a képzés második ciklusban történő folytatásához. Alapfokozat birtokában az energetikai mérnökök - a várható szakirányokat is figyelembe véve - képesek: - a mérnöki tevékenységhez kapcsolódó tárgyalási és vezetői ismeretek alkalmazására, - alapvető energiagazdálkodási, vállalkozási és szervezési ismeretek alkalmazására, - informatikai eszközök alkalmazásával műszaki tervezésre és dokumentáció készítésére, - energetikai technológiák elemzésére, tervezésére, kivitelezésére, üzemeltetésére, - energiaforrások és energiahordozók felhasználásának kidolgozására, - energetikai gépek, berendezések és technológiák működtetésére, fejlesztésére, - villamos, hő- és atomenergetikai mérési módszerek alkalmazására, - rendszer- és irányítástechnikai ismeretek alkalmazására az energetikai technológiai folyamatok területén, - energetikai vonatkozású környezetvédelmi feladatok műszaki irányítására, - az egyenlő esélyű hozzáférés elvének alkalmazására, - alapvető munkavédelmi és minőségbiztosítási feladatok ellátására és irányítására.

Source: https://magyarkozlony.hu/hivatalos-lapok/41d3c06d59cb214a8ccb63556f0325d9011fdf3d/dokumentumok/f87fe7ede863b11a04d7bfe738f2c8fa2b61635e/letoltes